runetrust/blame-folketinget-dk huggingface dataset:
Frank Dahlgaard (UP), 2001-05-15:
Jeg vil spørge den konservative leder, om det ikke undrer ham, at emnet euroen overhovedet ikke har været inde i debatten.
Det drejer sig jo om dansk økonomi og beskæftigelse i de næste 10 år.
Man snakkede jo meget om sidste år, da der skulle være folkeafstemning, at det ville have en stor betydning; det sagde man fra hr. Bendt Bendtsens parti og fra Venstre og fra regeringspartierne og CD, en meget stor betydning for økonomi og beskæftigelse, måske ikke her og nu, men på mellemlang sigt, 10 år, hvis vi stemte ja.
Og så stemte vi altså nej.
Hvordan har hr. Bendt Bendtsen det med i dag at kunne læse i dagbladet Børsen, at en af verdens største biotekniske virksomheder, Biogen, har besluttet at investere 3 mia. kr. i Danmark og forsyne hele det europæiske marked med produkter
fra Danmark, som står uden for euroen?
Aage Frandsen (SF), 2001-05-15:
Jeg går ud fra, at hr. Bendt Bendtsen bed mærke i hr. Thor Pedersens udtalelse om skatteloftet.
Hr. Thor Pedersen sagde, at den eneste form for fleksibilitet, der kunne være tale om, var, hvis der kom noget udefra, som man ikke var herre over.
Hr. Thor Pedersen nævnte miljøproblemer.
Konservatives forslag om at ændre i mellemskatten, fjerne den eller sætte den ned, eller forslag om at lempe i ejendomsværdiskatten overhovedet kommer på tale i Venstres planer om skattestop.
Hvad siger hr. Bendt Bendtsen, som vel regner med at være en ligeberettiget partner i en eventuel - forhåbentlig aldrig - kommende borgerlig regering, når hr. Thor Pedersen og hr. Anders Fogh Rasmussen siger: Hr. Bendt Bendtsen, det er ikke med i vores skattestop?
Hvad siger hr. Bendt Bendtsen
Thor Pedersen (V), 2001-05-15:
Altså styre inflationen kan man gøre på mange måder.
Så man kan altså vælge den løsning, der siger, at nu er det ikke borgeren, der skal holde for, ved at man tager endnu flere af deres penge, men man skal være endnu dygtigere, have større budgetdisciplin i den offentlige sektor, altså i en regering.
Og man skal være meget opmærksom på de erhvervsvilkår, der gælder, hvordan man i virkeligheden sikrer, at erhvervslivet kan få en sådan vækst og produktivitet, at det er med til at forhindre, at der egentlig kommer inflation, fordi den samlede produktion er med til at dække det, der skal fordeles, så vi ikke har en prisafsmitning.
Margot Torp (S), 2001-05-15:
Mit spørgsmål var: Hvilke instrumenter vil Venstre bruge, når man vil styre inflationen?
Aage Frandsen (SF), 2001-05-15:
Det er rigtigt, at folkeskoleforligspartierne ikke var enige.
Nu er det tilfældigvis sådan, at vores parti brugte mange kræfter på at forene, men der var jo altså nogle partier, der var meget imod, bl.a. Kristeligt Folkeparti, og også Venstre i hvert fald i første omgang.
Så det er jo lidt svært at se, hvilke partier det er, som CD skal være enig med.
Jeg tror heller ikke, det er Det Konservative Folkeparti, selv om de har været begejstrede for at høre, at man måske skulle bryde et forlig.
Så jeg forstår hr. Duetofts sidste bemærkninger sådan, at CD siger, at man vil gerne se på at lave folkeskoleloven om, og så tager man udgangspunkt i den kreds af partier, som hidtil har stået sammen med henblik på at se, hvad man kan blive enig om.
Kan man så ikke blive enig, jamen så er det klart, så må nogle gå for sig og andre for sig.
Er det korrekt forstået?
Bendt Bendtsen (KF), 2001-05-15:
Jeg kan sige til hr. Anders Samuelsen, at vi ikke vil ligge søvnløse om natten, hvis skatten lige pludselig ikke stiger.
Og så kunne jeg jo også spørge hr. Anders Samuelsen om, hvilke krav Det Radikale Venstre har til den næste regering.
Hvis det lykkes Socialdemokratiet at fastholde magten, skal De Radikale så stadig væk afvises med hensyn til skatten?
Det kunne jo være mindst lige så interessant at vide som at spørge Det Konservative Folkeparti.
Vi vil slås for vores ideer og få dem gennemført.
Med hensyn til fru Karen K. Klints spørgsmål om udlændingepolitikken
så tror jeg kun, at det er et spørgsmål om måneder, før socialdemokratiske borgmestre står i kø her foran Folketinget og siger, at de ikke kan kapere mere på det her område.
Det er også et spørgsmål om kommunerne, for Folketinget skubber jo problemerne ud til kommunerne.
Integrationsloven indeholder mange gode ting, men spørgsmålet er, om Folketinget ikke kan skrue lidt ned for hanen, for det er et spørgsmål, om de enkelte kommuner kan kapere det her.
Jeg tror ikke på, at det kan blive ved, og derfor mener jeg, at der er behov for en opstramning af udlændingepolitikken.
Så spørger man, hvorfor vi ikke vil støtte det, indenringsministeren er kommet med.
Det er for lidt, det er for sent, og det er for småt.
Det er ikke manglende vilje, hverken fra SF-borgmestre, konservative borgmestre eller borgmestre fra Socialdemokratiet, men der er en grænse for, hvor meget de kan kapere.
Integrationsloven gjorde jo, at de steder, hvor bægeret løb over, nemlig i Høje-Taastrup, i Ishøj, I København, i Odense, ikke får noget.
Nu er det de små kommuner, der har taget over, men de kan hverken skaffe boliger eller holde trit med det.
: Altså V har deres politik, og vi har vores.
Når den dag kommer, så finder vi ud af det.
Med hensyn til de 2,5 mia. kr. - jeg ved godt, at tiden er gået - må jeg sige, at Det Radikale Venstre har sat 1,5 mia. kr. af til deres skattereform, men det er penge, der er taget ud af aktiveringen.
Så det kunne jo være, at man skulle tale lidt om det i regeringen i stedet for at klandre os for at hente pengene dér.
Frank Aaen (EL), 2001-05-15:
Jeg blev faktisk glad, da jeg hørte, at hr. Bendt Bendtsen har omsorg for dem, der går fra arbejdsløshed til et lavtlønnet job, fordi de stort set ikke får noget ud af det og i nogle tilfælde oven i købet taber penge på det.
Jo, Det Konservative Folkeparti foreslår, at f.eks. kassedamen skal af med 1.300 kr. mere i skat og altså får endnu værre problemer, end hun har i forvejen, hvorimod topdirektøren kan spare 75.000 kr. om året i skat.
Det får mig til at stille dette spørgsmål: Er det en fejl i Det Konservative Folkepartis skatteudspil, eller kender hr. Bendt Bendtsen ikke sin egen skattepolitik?
Aage Frandsen (SF), 2001-05-15:
Når hr. Bendt Bendtsen siger noget om deres skattepolitik, så siger hr. Bendt Bendtsen: Vi vil arbejde for det, der er vores politik.
Vi vil gå ind for det.
I den forbindelse vil jeg erindre hr. Bendt Bendtsen om en udtalelse, som jeg nogenlunde husker ordret - det var Venstres leder tilbage i 1970'erne på et tidspunkt, hvor Venstres position mandatmæssigt ca. var den samme som i dag i forhold til Det Konservative Folkeparti - og det var Venstres leder, som sagde: Jeg tror ikke, at Det Konservative Folkeparti i dag er i en sådan position, at man stiller den slags krav.
Har Hr. Bendt Bendtsen tænkt på, at sådan kan Venstres leder komme i tanke om også at sige i dag?
Bendt Bendtsen (KF), 2001-05-15:
Til fru Karen J. Klint: Ja, Det Konservative Folkeparti har haft den holdning til amterne i mange, mange år, og den står vi ved.
Nu er vi faktisk kommet med et bud på, hvordan man kan løse alle de opgaver, og jeg er glad for, at der er så stor interesse for Det Konservative Folkepartis politik her i dag ved denne førtidsafslutningsdebat.
Jeg kan ikke nå at gennemgå alle områderne i korte bemærkninger, men jeg kan sige til fru Karen J. Klint, at hvis hun går ind på ww.konservative.dk, har vi også dér bud liggende på, hvordan opgaverne skal deles mellem stat og kommuner. Der skal flere opgaver ud til kommunerne, og selvfølgelig skal de bloktilskud, der i dag går til amterne, gå til kommunerne.
Vi mener, der kun skal opkræves skatter to steder.
Vi mener ikke, der skal opkræves skatter tre steder, vi mener som sagt, at to skatteopkrævende led i Danmark er nok.
Til hr. Niels Bloch: Jeg roste faktisk personalet på sygehusene i mit indlæg, men det er klart, at vi vil se på en bedre udnyttelse af det apparatur, der allerede findes på vore sygehuse.
Vi skal også have nogle mere fleksible overenskomster, så lægerne og sygeplejerskerne vil bruge flere timer i det offentlige sygehusvæsen i stedet for at rejse til Norge og Sverige for at tjene penge dér.
Det er normalt noget, man har med håndvasken derhjemme, men dem skal vi nok sørge for.
Niels Bloch Jespersen (S), 2001-05-15:
I forlængelse heraf må jeg jo konstatere, at hr. Bendt Bendtsen ikke ønskede at svare på, hvordan De Konservative vil løse problemerne i sundhedsvæsenet.
Nu kan jeg altså betro hr. Bendt Bendtsen, at de faktisk ikke er så store, som De Konservatives ordfører proklamerer her, for der findes en række undersøgelser, som viser, at patienttilfredsheden er høj i Danmark. Men det, jeg spurgte om, var: Hvad med personalet?
Kan vi få det uddybet?
Jeg havde også et andet spørgsmål, som jeg ikke fik svar på.
Jeg forstod, at Det Konservative Folkeparti ønsker at spare på miljøsektoren, og jeg spurgte: Hvilke konsekvenser vil det medføre for miljø og sundhed?
Vi ved, at en del af den danske befolknings sygelighed er meget tæt koblet til miljøpåvirkninger, så jeg håber, jeg kan få løftet bare lidt af sløret for, hvor man skal spare på miljøområdet.
Karen J. Klint (S), 2001-05-15:
Jeg vil gerne kvittere den konservative ordfører, hr. Bendt Bendtsen, for i hvert fald at komme med nogle ret klare bud på den struktur, han og De Konservative gerne ser i Danmark: væk med amterne! Sygehusproblemerne skal løses ved at lave tre regioner, men hvad med de andre amtsopgaver?
Hvor skal de lægges hen?
Vi vil gerne have lukket lidt mere op for den julekalender, der hedder »væk med amterne og den forstenede struktur i sundhedsvæsenet«, som jeg tror, den blev kaldt, og som skal løses ved at lave tre store regioner.
Frank Dahlgaard (UP), 2001-05-15:
Formanden bad mig korte mit forslag til vedtagelse ned, og det har jeg gjort, og det lyder således: Forslag til vedtagelse
»Idet Folketinget konstaterer, - at dansk konkurrenceevne i dag er meget stærk, - at dette giver sig udslag i store overskud på betalingsbalancen, - at arbejdsløsheden i Danmark ligger væsentligt under ledigheden i euroområdet, - at renten i Danmark er lav og på linje med renten i Euroland, - at kreditvurderingsinstituttet Standard & Poor's i februar opjusterede Danmarks kreditværdighed til topkarakter, - at udenlandske investeringer i Danmark er meget betydelige, - at dette senest er dokumenteret med meddelelsen om, at en af verdens største bioteknologiske virksomheder, Biogen, har besluttet at investere 3 mia. kr. i en fabrik i Danmark, som skal forsyne hele det europæiske marked, - at intet tyder på, at et Danmark uden for eurozonen vil blive et lavvækstområde, ønsker Folketinget over for den danske befolkning at undskylde den misinformationskampagne om dansk økonomi og beskæftigelse, som europartierne førte op til folkeafstemningen sidste år.«
Bendt Bendtsen (KF), 2001-05-15:
Til hr. Kramer Mikkelsen: Jeg sagde i et svar til en tidligere kort bemærkning, at det var for lidt, det var for småt, og det var for sent med hensyn til indenrigsministerens forslag.
Det er det stadig væk.
Den øde ø blev til Sandholmlejren, hvor der er adgang til gader og lignende, og det er vi ikke med på.
Det har også lidt at gøre med det kommunale selvstyre.
Og så med hensyn til asylansøgere, der kommer til Danmark.
Jamen vi har sagt på en række områder, at vi ønsker Dansk Flygtningehjælp ud på grænsen.
Vi mener ikke, at en privat organisation skal sidde med og bestemme, om en sag
skal realitetsbehandles.
Man kan tage diskussionen, om de lande, der i Europarådet har underskrevet menneskerettighederne - det er mig bekendt 38 ud af 43 - overhovedet skal have deres sager behandlet.
Det er i hvert fald ikke set med vores øjne.
Vi mener, de burde afvises på grænsen.
Så til hr. Jens Peter Vernersen.
Når de har orden i eget hus, så kan de diskutere med os efterfølgende.
Og til hr. Anders Samuelsen: Hvis nu Det Radikale Venstre kan overtale regeringen, så prøver vi at overtale Venstre.
Det må være en god arbejdsfordeling.
Anders Samuelsen (RV), 2001-05-15:
Ja, med baggrund i det citat, der netop blev læst op, synes jeg da, det begynder at snerpe til, for i stedet for den der snakken udenom kan vi så ikke få at vide fra De Konservative: Tror De Konservative på, at de kan få gjort op med Venstres rigide skattestop, sådan at man kan få forhindret, at Venstre er dem, der skal forhindre, at skatten kan blive sat ned på arbejdskraft.
Det er jo en helt unik historisk situation, at det er Venstre, der skal forhindre det, og at De Konservative skal lægge ørene tilbage, putte sig ned under dynen og sige: Det er der ikke noget at gøre ved, for Venstre stiller ultimative krav, og vi vil bare være med i en regering, og så må vi droppe alt, hvad der hedder borgerlig politik.
Jens Peter Vernersen (S), 2001-05-15:
Der blev jo ikke givet noget svar af hr. Bendt Bendtsen på, hvordan økonomien hænger sammen i det konservative skatteforslag.
Det, jeg gav udtryk for, er, at reformer på arbejdsmarkedet bidrager med 2,2 mia. kr.
Det står der i forslaget.
Dertil kommer så udgiften til barselorlov på 1,5 mia. kr.
Det vil sige, at man så tager 3,7 mia. kr. til reformer på arbejdsmarkedet.
Så begynder det alligevel at fylde en del.
Det kunne være interessant at høre, hvor det er, der skal sættes ind, så man sparer 3,7 mia. kr.
Så vil jeg sige, at der jo ikke blev givet noget svar på, om det var et bedre samfund, hvor man ikke giver skattelettelser til familier, der tjener 450.000 kr. eller derunder, men giver 30.000-40.000 kr. til familier, der tjener over 700.000. kr.
Og lad mig slå fast i den diskussion om, hvad man vil slås for hos De Konservative.
Jeg står her med et eksemplar af Jyllands-Posten fra forleden dag, og deri siger hr. Anders Fogh Rasmussen: De partnere, jeg skal forhandle med, de kan hoppe og danse på bordet.
Jeg giver mig
ikke overhovedet.
Det er det svar, der gives her.
Det er virkelig noget, man siger til en forhandlingspartner.
Lars Kramer Mikkelsen (S), 2001-05-15:
Jeg har indtil videre kun set nogle borgerlige borgmestre, som har været i pressen og fortælle, at man undrede sig over, at Venstre og De Konservative ikke kunne støtte stramningen af udlændingeloven.
Jeg hørte jo indlægget om, at der skal ske stramninger i udlændingepolitikken.
Men der er ikke blevet svaret på tidligere spørgsmål, så jeg ved ikke, om jeg får svar på mine spørgsmål.
Men hr. Bendt Bendtsen, der skal ske stramninger i udlændingepolitikken.
Er det derfor, De Konservative stemmer imod stramninger i den udlændingelov, som er fremlagt fra regeringen?
Er det derfor, De Konservative siger nej til stramninger over for fupasylansøgere eller kriminelle asylansøgere?
Jeg synes, det ville være relevant, hvis De Konservative kunne give et bud på, hvorfor der stemmes nej til forslag, som regeringen har fremsat, hvor det gøres muligt at frihedsberøve for handlinger, vi har set alt for mange af: butikstyverier, vold mod personale ansat i asylcentrene og vold mod andre asylansøgere, stramninger, som Venstre og De Konservative i fællesskab har krævet, men som man nu har tænkt sig at stemme nej til.
Bendt Bendtsen (KF), 2001-05-15:
Jeg vil da gerne skære det ud i pap for hr. Villy Søvndal.
Det Konservative Folkeparti mener, at amterne skal nedlægges.
Det har vi ment i mange, mange år.
Det vil vi arbejde for.
Vi ved godt, at der ikke er flertal i Folketinget på nuværende tidspunkt.
Det er vi fuldstændig klar over.
Vi har ikke 90 mandater bag det forslag.
Så med hensyn til udlændingepolitikken
: En borgerlig regering må jo fremlægge en udlændingepolitik, og så må alle de partier, der ønsker at støtte den politik, få indflydelse på den politik.
Sådan må det være.
Hvis det er Kristeligt Folkeparti og CD, der ønsker indflydelse, så er det muligt, de får det.
Er det Dansk Folkeparti, så kan det være, de får det.
Det må blive en borgerlig regering, der fremlægger et forslag i Folketingssalen, og så er det herfra, det behandles.
Til fru Lone Møller: Jeg mener at huske, at den socialdemokratiske sundhedsordfører har udtalt sig positivt om det med de tre regioner til tv på et tidspunkt.
Så behøver
jeg jo heller ikke forklare, hvordan det system hænger sammen.
Vi er enige i, at der skal gøres noget ved ventelisterne.
af nordmænd
Der er omkring en fjerdedel af dem, der studerer i Danmark, der er udlændinge.
Heraf er ca. 200 nordmænd og svenskere, og hovedparten er svenskere.
Vel, vi skal så ikke diskutere de tal, men jeg synes, at problemstillingen er, at så uddanner vi nogle svenskere og nogle nordmænd, men der er altså nogle danske studerende, der ikke kommer ind på lægestudiet, fordi vi har valgt at uddanne en hel masse af dem, der kommer fra Sverige og Norge. Dér mener jeg altså, at vi bør have nogle bedre regler, der gør, at f.eks. de svenske studerende jf. EU-reglerne ikke bør være så forfordelte med hensyn til at komme til Danmark, når danskerne har sværere ved at komme den anden vej.
Og så til fru Elisabeth Arnold og den demografiske modvind: Vi mener jo netop, at vi kan gøre noget ved den demografiske modvind, ved at vi siger, at det bedre skal kunne betale sig at arbejde
Der er alt for mange mennesker -
vi var inde på det i finansredegørelsen, at der er 190.000 - der havde under 500 kr. om måneden
Der er faktisk 560.000, der har mindre end 100 kr. om dagen.
Derfor er der et potentiale at arbejde videre med med hensyn til at arbejde med skattepolitikken på det her område.
Villy Søvndal (SF), 2001-05-15:
Jeg var meget optaget af, at de to ordførere understregede, at der skulle føres en markant anderledes politik.
Og jeg må sige, at efter hr. Bendt Bendtsen har været oppe nogle gange med korte bemærkninger, forekommer det mig næsten, at hr. Anders Fogh er et ganske principfast menneske. Prøv at høre, hvad det blev til med amterne.
Jo, man skulle lave en tilbundsgående undersøgelse, der måske hen ad vejen kunne være med til at finansiere.
Det kan jo ikke finansiere noget som helst.
Jeg vil så godt spørge Danmarks måske kommende udenrigsminister: Deler hr. Bendt Bendtsen opfattelsen af - som fru Lene Espersen giver udtryk for i interviewet - at man gerne vil lave udlændingepolitik sammen med Dansk Folkeparti? Ikke engang noget med, at man skal tvinges til det.
Man vil gerne lave udlændingepolitik sammen med Dansk Folkeparti.
Lone Møller (S), 2001-05-15:
Hr. Bendt Bendtsen sagde: Venstre har deres politik, og vi har vores bud på, hvordan at man skal løse sygehusvæsenets problemer.
Og jeg kan forstå, at Venstres politik er frit valg, og Det Konservatives Folkepartis politik er strukturændringer.
Nu er der ingen af de to forslag, der sådan efter min mening løser problemerne i morgen, heller ikke selv om vi får lavet
tre regioner.
Derfor vil jeg godt spørge, når hr. Bendt Bendtsen siger ny struktur: Drejer det sig om, at vi skal ind og lovgive på overenskomstområdet?
Tre regioner: Mener hr. Bendt Bendtsen, at det giver flere ressourcer, giver det flere sengepladser, får vi nedbragt ventelisterne?
med hensyn til det nordiske samarbejde, hvor vi jo i mange år har haft en aftale om udvekslingsstuderende, så er hr. Bendt Bendtsen vel bekendt med, at vi rent faktisk får betaling for de norske studerende, der studerer her i dag, hvorimod vi ikke betaler for de danske studerende, der studerer i Norge.
Men jeg er da enig med hr. Bendt Bendtsen i, at hvis det har taget overhånd, så synes jeg også, at vi skal prøve at kigge på det.
Men det er ikke korrekte tal, hr. Bendt Bendtsen har, når han siger, at halvdelen af lægestudiet er besat af nordiske studerende.
Der må han kigge lidt mere på tallene.
Elisabeth Arnold (RV), 2001-05-15:
Hr. Bendt Bendtsen brugte for et par indlæg siden et udmærket udtryk: Den demografiske modvind.
Det er den udvikling, der er i gang i Danmark, hvor vi faktisk bliver færre og færre, hvis vi kun er os selv.
Derfor har vi brug for indvandring, vi har brug for fremmede, der kommer og sørger for, at arbejdsstyrken ikke forsvinder, og at Danmark ikke udvikler sig til et isoleret alderdomshjem.
Det er jo i virkeligheden sandheden.
Hvis vi ikke gør noget, så bliver Danmark bare et alderdomshjem, som ingen tager sig af.
Så jeg vil gerne spørge hr. Bendt Bendtsen: Hvordan vil han klare, at han gerne vil have integration og nydanskere på arbejdsmarkedet, hvilket er fuldstændig korrekt, det er nemlig nødvendigt, samtidig med at hans ordfører og Venstres ordfører siger til Ritzaus Bureau, at nu skal der ske drastiske opstramninger på udlændingeområdet. Der skal ikke være permanent opholdstilladelse, før man har været her i 7 år.
Der skal være strammere regler for familiesammenføring, der skal strammes op over det hele.
Hvordan vil han klare det samtidig med, at han skal sørge for at holde arbejdsstyrken oppe, så vi kan sørge for vores velfærdssamfund også i år 2010?
Bendt Bendtsen (KF), 2001-05-15:
Til hr. Niels Bloch: Nu er det sådan, at jeg ikke har tid til at redegøre for hele De Konservatives sundhedsoplæg
, men det står på www.konservativ.dk.
Vi er kommet med vores bud, og vi mener, at der skal være tre sygehusregioner.
Vi mener, at det patientgrundlag, der er for de enkelte amter i dag, er for småt.
Og så behandlingsgarantien.
Nu kan jeg høre, at hr. Niels Bloch sætter sig imod at sende folk til udlandet.
Er det ikke lige nøjagtig det, som vores sundhedsminister gør på nuværende tidspunkt, hvor man ikke kan overholde behandlingsgarantien på kræftsygdomme?
Vores holdning er, at vi vil udvide behandlingsgarantierne, så folk kan komme under behandling inden for en vis periode.
Det klares i det offentlige sundhedsvæsen; vi skal have flere markedsmekanismer ind, så det enkelte hospital får en lille ramme, og så får man betaling for hver ydelse, ligegyldigt om det er en medicinsk patient, eller det er en kirurgisk patient.
Til hr. Bjarne Laustsen: Jeg synes faktisk det forslag, som statsministeren kom med omkring en årsindkomstmodel, var et godt forslag.
Så det forslag, statsministeren kom med i sin tid, synes vi også er godt.
Så har vi set på en udvidelse af ungeindsatsen.
Jeg kan godt huske alt kævleriet i min tid som arbejdsmarkedsordfører, da Det Konservative Folkeparti var med til at indføre den model.
Vi sad ovre hos arbejdsministeren, der var 12.000-14.000, der blev ramt af de nye regler.
Hvad endte det med?
Det endte med, at 2.800 enten kom i job eller blev arbejdsramt.
Jo, det virker.
Og så til hr. Thomas Adelskov: Man skulle jo næsten tro, at det er tonedøvhed det her med, at vi ikke stiller nogle krav.
Vi stiller krav på en række områder: Det er ret, det er udlændinge, det er arbejdsmarked og lignende, men det er ikke noget, jeg forhandler med hr. Thomas Adelskov her.
Det gør vi andetsteds, når dagen kommer.
Thomas Adelskov (S), 2001-05-15:
Som et svar på mit tidligere og andres spørgsmål kan jeg konstatere, at Det Konservative Folkeparti ikke har tænkt sig at stille nogen krav. Vælgerne må jo så regne med, at det forhold, som Det Konservative Folkeparti har indledt til Venstre, på en eller anden måde vil bære frugt, og man skal så se i vejviseren, hvad der kommer ud af det. Det kan ikke lykkes at få konkrete facts frem om, hvad Det Konservative Folkeparti vil stille af krav til et eventuelt kommende regeringssamarbejde, men hr. Bendt Bendtsen har i sine indlæg og sine svar keret sig om at øge antallet af beskæftigede i landet og har blandt andet sagt, at man vil få flere i arbejde ved at nedsætte skatterne til de velhavende - det kan jo i sig selv på nogle virke modstridende - og mit spørgsmål til hr. Bendt Bendtsen er: Hvordan forestiller Det Konservative Folkeparti sig så, at man vil bringe flere i arbejde i den situation, hvor Venstre afviser at lave skattenedsættelser som dem, Det Konservative Folkeparti har foreslået?